Page:Ludus Coventriae (1841).djvu/300



Now, my dere frendys and bretheryn echone, Remembyr the wordys that I xal sey; The tyme is come that I must gon, ffor to fulfylle the prophesey.

That is seyd that I xal dey, The fendys power fro ȝow to flem; Weche deth I wole not deney, Mannys sowle my spouse for to redem.

The oyle of mercy is grawntyd playn Be this jorné that I xal take; Be my fadyr I am sent sertayn, Betwyx God and man an ende to make.

Man for my brother may I not forsake, Nor shewe hym unkendenesse be no wey; In peynys for hym my body schal schake, And for love of man, man xal dey.

Here Jhesus and his discipules go toward the mount of Olyvet; and whan he comyth a lytyl ther besyde, in a place lyche to a park, he byddyt his dyscipules abyde hym ther, and seyth to Petyr or he goth,

Petyr, with thi ffelawys here xalt thou abyde, And weche tyl I come ageyn; I must make my prayere here ȝou besyde. My flesche qwakyth sore for fere and peyn.